Ondersoekspan maak deurbraak ná moord op Vrystaat-egpaarIna en Sakkie van der Berg (Foto: Facebook) Vyf verdagtes is vanoggend in hegtenis geneem vir die moord op Sakkie en Ina van der Berg die afgelope naweek op hul plaas buite Boshof in die Vrystaat. Kol. Thandi Mbambo, woordvoerder van die polisie, het aan Maroela Media gesê die verdagtes is in die vroeë oggendure onderskeidelik in Bloemfontein en Dealesville in hegtenis geneem. Volgens Mbambo het ’n gesamentlike ondersoek deur die Boshof-polisie en die direktoraat vir prioriteitsmisdaadondersoeke (die Valke) hulle na Bloemfontein gelei waar drie mans in hegtenis geneem is. Twee ander is in Dealesville, sowat 57 km van Boshof, in hegtenis geneem. Die mans is almal tussen 30 en 40 jaar oud. Maroela Media het vroeër berig Sakkie en Ina is Vrydagaand in hulle huis op die plaas vermoor. Sakkie was 67 jaar oud en Ina 62 jaar oud. Luidens ’n verklaring deur die polisie en Valke uitgereik, het Sakkie die betrokke dag ’n werker dorp toe geneem terwyl Ina op die plaas Bloubos agtergebly het. Sakkie het weer huiswaarts gekeer en op pad terug met sy voertuig gestop om ’n hek op die plaas oop te maak toe hy deur ses mans oorval is. Die mans het hom na die plaashuis geneem waar hy saam met sy vrou vasgebind, geslaan en toe doodgeskiet is. Albei is op die toneel dood. Die verdagtes het daarna die huis geplunder waarna hulle met vier vuurwapens en die egpaar se motor vort is. Dié motor is later in modder in die Caledonrivierbedding op pad na Lesotho opgespoor. Luidens die verklaring het die span op twee vuurwapens tydens die inhegtenisnemings beslag gelê. Ballistiese en forensiese toetse sal gedoen word om te bepaal aan wie dié vuurwapens behoort en of dit met ander misdade verbind kan word. Die verdagtes sal Donderdag in die Boshof-streekshof verskyn op aanklagte van moord, die onwettige besit van vuurwapens, roof met verswarende omstandighede, motordiefstal en diefstal.